**Lumină Sfântă**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sufletul râde-n lumină,

În cer, pe pământ – bucurii;

Liniştea dulce, divină

Se-nalţă în zi de Florii.

Iisus s-a întors, Îl vestim,

Se-anunță iar sărbătoare,

Sfioşi spre biserici păşim,

În mâini purtăm câte-o floare.

Fete, băieţi laolaltă

Din sălcii cununi împletim,

Pe-un fir de apă tresaltă,

Un an mai bogat, cum dorim.

Uşor spre Joia cea Mare,

Vom trece, şi clopote tac,

Ouă-nroşim, ce-ncântare,

Frumoase, le-om pune-n iatac.

În Vinerea Mare, Hristos

A fost răstignit, prooroc;

Noi pâine-n cuptorul de jos

Nu coacem şi-n sobe nu-i foc.

Ajun e-n Sâmbăta Mare,

Şi clopotul cheamă din turn;

Apa-i sfinţită-n pahare,

Plecăm la-nviere, nocturn.

Lumină dăm din Lumină,

În noi, e Hristos Înviat,

Spălaţi suntem, iar, de vină,

De Domnul de Cer mângâiat.

Aprindem candele-n casă,

E vremea ca veseli să fim;

Iisus aproape-i, la masă;

Hristos a-nviat! Să-L iubim!